Aarón Martín

Aarón Martín Caricol (sündinud 22. aprillil 1997 Montmelós) on Hispaania jalgpallur, kes mängib vasakkaitsjana Saksamaa kõrgliiga klubis Mainz 05.

Ta alustas klubikarjääri Hispaania klubis RCD Espanyol, mille noorteakadeemiaga liitus ta 2005. aastal. Hispaania kõrgliigas debüteeris ta Espanyoli meeskonnas hooajal 2016–17.

2018. aasta augustis läks ta Espanyolist laenule Mainzi. 2018. aasta novembris sõlmis ta klubiga püsiva lepingu, mis jõustus järgmise aasta juulis. Hooaja 2020–21 teises pooles mängis ta laenul Hispaania kõrgliiga klubis Celta de Vigo. 18. veebruaril 2022 lõi ta värava Leverkuseni Bayeri vastu; see oli tema esimene värav mistahes kõrgliigas.

Aastatel 2013–2019 mängis Martín Hispaania noortekoondistes. 2015. aastal tuli ta Euroopa omavanuste meistriks Hispaania kuni 19-aastaste koondisega ja 2019. aastal Hispaania kuni 21-aastaste koondisega. 2016. aasta detsembris debüteeris ta Kataloonia jalgpallikoondises.

Hispaania jalgpallurid
RCD Espanyoli jalgpallurid
1. FSV Mainz 05 mängijad
Celta de Vigo mängijad
La Liga mängijad
Bundesliga mängijad
Sündinud 1997